Obama vazhdon fushatën për planin e tij për vende të reja pune
Ura e Sinsinatit u zgjodh si vendi i fjalimit pasi ajo lidh shtetet nga vinë rivalët më të fortë republikanë të presidentit.
Presidenti Barak Obama po vazhdon fushatën e tij për të siguruar mbështetje për planin e tij të nxitjes ekonomike dhe uljen e shkallës së papunësisë. Siç na njofton korrespondenti i Zërit të Amerikës nga nga Shtëpia e Bardhë, presidenti bëri një vizitë tjetër në shtetin me peshë politike, Ohajo, për të bërë thirrje për projekte të reja ndërtimi. Presidenti Obama foli në Sinsinati në këmbë të një ure të vjetër mbi Lumin Ohajo, ku kalon një autostradë e madhe. Ai i bëri thirrje Kongrsit të miratojë planin e tij me qëllim që të merren në punë punëtorë për rindërtimin e infrastrukturës amerikane. Ura u zgjodh si vendi i fjalimit pasi ajo lidh shtetet nga vinë rivalët më të fortë politikë republikanë të presidentit, Kryetari i Dhomës së Përfaqësuesve Xhon Bojner nga Ohajo dhe udhëheqësi i pakicës republikane në Senat, Senatori Miç Mekonëll nga Këntaki. Bojner dhe Mekonëll kanë udhëhequr opozitës në pothuajse çdo nismë të rëndësishme që ka propozuar presidenti. Zoti Obama u bëri thirrje atyre të mbështesin projektligjin prej $447 miliardë dollarësh për hapjen e vendeve të punës. Zyrtarët e transportit në të dy shtetet kanë propozuar zëvendësimin e urës së Sinsinatit, por ndërtimi fillon në vitin 2015. Senatori Mekonëll tha se presidenti e përdori urën thjesht si teatër politik. Senatori Mekonëll tha se paketa stimuluse e vitit 2009 ishte shpërdorin i rreth 800 miliardë dollarëve dhe se plani për vendet e reja të punës i zotit Obama do të jetë pak a shumë e njëjta gjë. Udhëheqësit repulikanë kanë lënë të kuptohet se do të ishin të gatshëm të miratonin disa nga pikat e nismës së presidentit, por jo të gjitha. Presidenti Obama ka thënë se do të vazhdojë punën që e gjithë paketa e tij të miratohet, por do të nënshkruajë edhe vetëm pjesët e saj që do të miratonte Kongresi.